ગુડગાંવમાં ભારે વરસાદના કારણે એકસપ્રેસ વે-સોહના રોડ પર સ્થિતિ વધુ ખરાબ હતી. ખેડકીદોલા ટોલથી લઇને ઇફકો ચોક સુધી તમામ ફલાયઓવર નીચે બે ફૂટથી વધુ પાણી જમા થવાના કારણે સર્વિસ લેન પર પણ વાહનોની ગતિ થંભી ગઇ હતી. ટ્રાફિક જામમાં ફસાયેલા લોકોએ ટ્વિટ કરીને પોતાની હૈયાવરાળ ઠાલવી હતી. એક યુઝરે ટ્વિટ કર્યું હતું કે આ છે ગુડગાંવમાં ટ્રાફિક જામની તસવીર. હવે વિશ્વાસ થઇ ગયો છે કે મારો દેશ આગળ વધી રહ્યો છે. ટ્રાફિક જામની જાણ થતાં જ પોલીસ ટીમો પણ રસ્તા પર ઊતરી આવી હતી, પરંતુ તેઓ ટ્રાફિક જામ ખોલાવવામાં નિષ્ફળ રહ્યા હતા અને સવાર સુધી ટ્રાફિક જામ રહ્યો હતો.